[pic] | COMISIA COMUNITĂŢILOR EUROPENE |

Bruxelles, 5.7.2007

COM(2007) 383 final

2007/0132 (CNS)

Propunere de

REGULAMENT AL CONSILIULUI

privind acţiunile ce trebuie întreprinse de către Comisie, în perioada 2008-2013, prin intermediul aplicaţiilor de teledetecţie instituite în cadrul politicii agricole comune

(prezentată de Comisie)

EXPUNERE DE MOTIVE

Decizia 2066/2003/CE a Parlamentului European şi a Consiliului vizează, printre altele, proiectul pilot de aplicare a tehnicilor de teledetecţie la monitorizarea pieţelor agricole în perioada 2003-2007. Experienţa acumulată în decursul acestei perioade a făcut posibil ca sistemul agrometeorologic de previziune a recoltei şi de monitorizare a situaţiei solului şi culturilor să devină funcţional. Pe lângă aceasta, teledetecţia a demonstrat că reprezintă un răspuns adaptat la necesităţile de gestionare a politicii agricole comune (PAC) şi că sistemele clasice de statistică agricolă şi previziuni agricole nu ar fi putut satisface necesităţile identificate.

Prin urmare, ar trebui să se prevadă menţinerea aplicării acestor măsuri operaţionale în cadrul unei finanţări din Fondul European de Garantare Agricolă (FEGA).

2007/0132 (CNS)

Propunere de

REGULAMENT AL CONSILIULUI

privind acţiunile ce trebuie întreprinse de către Comisie, în perioada 2008-2013, prin intermediul aplicaţiilor de teledetecţie instituite în cadrul politicii agricole comune

Consiliul Uniunii Europene,

având în vedere Tratatul de instituire a Comunităţii Europene, în special articolul 37 alineatul (2) al treilea paragraf,

având în vedere propunerea Comisiei[1],

având în vedere avizul Parlamentului European[2],

întrucât:

(1) În conformitate cu articolul 33 din tratat, politica agricolă comună (PAC) trebuie să ţină seama în special de natura specială a activităţilor agricole, care decurge din structura socială a agriculturii şi din disparităţile de ordin structural şi natural care există între diverse regiuni agricole. În acest context, în special în ceea ce priveste organizările comune ale pieţelor (OCP), necesitatea de a dispune de informaţii referitoare la starea solului şi a culturilor este una deosebit de importantă. Aplicaţiile de teledetecţie pot să ofere o parte din informaţiile necesare în acest scop, cu condiţia ca ele să acopere toate zonele care prezintă interes pentru gestionarea pieţelor agricole.

(2) Experienţa acumulată în decursul perioadei 2004-2007, în cadrul Deciziei nr. 1445/2000/CE a Parlamentului European şi a Consiliului din 22 mai 2000 privind aplicarea tehnicilor de aerocartografie şi teledetecţie în realizarea statisticilor agricole în perioada 1999 – 2003[3], astfel cum a fost modificată, şi al deciziilor care au precedat-o[4], a permis ca sistemul agrometeorologic de previziune a recoltei şi de monitorizare a stării solului şi culturilor să devină funcţional, să atingă un nivel de dezvoltare avansat şi să îşi demonstreze eficacitatea.

(3) Astfel, teledetecţia a demonstrat că reprezintă un răspuns adaptat la necesităţile de gestionare a PAC şi că sistemele clasice de statistică agricolă şi previziuni agricole nu ar fi putut satisface necesităţile identificate. Teledetecţia a permis în egală măsură creşterea preciziei, a obiectivităţii, a rapidităţii şi a frecvenţei observaţiilor, precum şi perfecţionarea modelelor de previziune agricolă, în special prin crearea de modele regionalizate. În cele din urmă, a permis dezvoltarea aplicaţiilor specifice sau complementare pentru realizarea şi colectarea statisticilor agricole, precum şi reducerea costurilor aferente monitorizării şi controlului cheltuielilor agricole. Prin urmare, ar trebui să se prevadă continuarea acestor aplicaţii în perioada 2008-2013, în cadrul unei finanţări prin intermediul Fondului European de Garantare Agricolă, în temeiul articolului 3 alineatul (2) litera (e) din Regulamentul (CE) nr. 1290/2005 al Consiliului din 21 iunie 2005 privind finanţarea politicii agricole comune[5].

(4) Cu toate acestea, normele de punere în aplicare a măsurilor ce trebuie întreprinse de Comisie în cadrul PAC prin intermediul teledecţiei ar trebui adaptate şi reorganizate, iar măsurile operaţionale efectuate în cadrul acestui sistem ar trebui separate de măsurile care necesită o muncă suplimentară de cercetare şi dezvoltare. Prin urmare, acestea din urmă ar trebui prevăzute separat în cadrul programului-cadru de cercetare şi dezvoltare.

(5) Ar trebui, de asemenea, să se prevadă ca informaţiile şi estimările care rezultă din măsurile întreprinse şi care sunt deţinute de Comisie să fie puse la dispoziţia statelor membre, iar Parlamentul European şi Consiliul să fie informate printr-un raport intermediar şi unul final în privinţa condiţiilor de punere în aplicare a măsurilor de teledetecţie întreprinse şi de utilizare a resurselor puse la dispoziţia Comisiei, însoţit, după caz, de o propunere de continuare a acestor măsuri dincolo de termenul stabilit de prezentul regulament,

ADOPTĂ PREZENTUL REGULAMENT:

Articolul 1

1. Începând cu 1 ianuarie 2008 şi pe o perioadă de şase ani, măsurile întreprinse de Comisie prin intermediul aplicaţiilor de teledetecţie în cadrul PAC pot fi finanţate de FEGA, în temeiul articolului 3 alineatul (2) litera (e) din Regulamentul (CE) nr. 1290/2005, în cazul în care au ca obiect conferirea către Comisie a mijloacelor de:

a) gestionare a pieţelor agricole;

b) asigurare a monitorizării agro-economice a terenurilor agricole şi a situaţiei culturilor într-un mod care să permită realizarea de estimări, mai ales în ceea ce priveşte recoltele şi producţia agricolă;

c) favorizare a accesului la informaţiile vizate la punctul b);

d) asigurare a monitorizării tehnologice a sistemului agrometeorologic.

2. Măsurile menţionate la alineatul (1) sunt următoarele:

a) colectarea sau cumpărarea informaţiilor necesare pentru punerea în aplicare şi monitorizarea politicii agricole comune, în special a datelor obţinute prin satelit şi a datelor meteorologice;

b) crearea unei infrastructuri de date spaţiale şi a unui site web;

c) realizarea unor studii specifice pe tema condiţiilor climatice;

d) actualizarea modelelor agrometeoreologice şi econometrice.

După caz, aceste măsuri vor fi realizate în strânsă colaborare cu laboratoarele şi organismele naţionale.

Articolul 2

Comisia pune la dispoziţia statelor membre, pe cale electronică, informaţiile şi estimările care rezultă din măsurile menţionate la articolul 1 alineatul (1).

Articolul 3

Normele de aplicare a prezentului regulament se adoptă în conformitate cu procedura prevăzută la articolul 41 alineatul (3) din Regulamentul (CE) nr. 1290/2005, în special în ceea ce priveşte punerea la dispoziţie a informaţiilor şi estimărilor menţionate în prezentul regulament.

Articolul 4

Cel târziu la 31 iulie 2010 şi la 31 iulie 2013, Comisia prezintă un raport Parlamentului European şi Consiliului cu privire la punerea în aplicare a măsurilor de teledetecţie întreprinse şi la utilizarea resurselor financiare puse la dispoziţia sa în temeiul prezentului regulament, însoţit, după caz, cu ocazia celui de-al doilea raport, de propunerea de monitorizare a acestor măsuri în cadrul politicii agricole comune.

Articolul 5

Prezentul regulament intră în vigoare în a treia zi de la data publicării în Jurnalul Oficial al Uniunii Europene .

Se aplică de la 1 ianuarie 2008 până la 31 decembrie 2013.

Prezentul regulament este obligatoriu în toate elementele sale şi se aplică direct în toate statele membre.

Adoptat la Bruxelles, […]

Pentru Consiliu

Preşedintele

DECLARAŢIE FINANCIARĂ |

1. | RUBRICĂ BUGETARĂ: 05 08 03 – Restructurarea sistemelor de supraveghere agricolă | CREDITE (2007): 1,78 MEUR în CE 4,03 MEUR în CP |

2. | TITLUL DISPOZIŢIEI: Regulamentul Consiliului privind acţiunile ce trebuie întreprinse de către Comisie, în perioada 2008-2013, prin intermediul aplicaţiilor de teledetecţie instituite în cadrul politicii agricole comune. |

3. | TEMEI JURIDIC: Articolul 37 din tratat |

4. | OBIECTIVE: Obţinerea unor mijloace de gestionare a pieţelor agricole, asigurarea monitorizării agro-economice a terenurilor agricole şi a situaţiei culturilor într-un mod care să permită realizarea de estimări, mai ales în ceea ce priveşte recoltele şi producţia agricolă, precum şi asigurarea monitorizării tehnologice a sistemului agrometeorologic. |

5. | INCIDENŢE FINANCIARE | EXERCIŢIUL ÎN CURS 2007 (MEUR) | URMĂTORUL EXERCIŢIU FINANCIAR 2008 (PPB) (MEUR) | EXERCIŢIUL FINANCIAR 2009 (MEUR) |

5.0 | CHELTUIELI SUPORTATE – DE LA BUGETUL CE (RAMBURSĂRI/ INTERVENŢII) – DIN PARTEA BUGETELOR NAŢIONALE – DIN ALTE SECTOARE | – | CE 1,90 CP 1,14 | CE 1,46 CP 1,64 |

5.1 | VENITURI – RESURSE PROPRII ALE CE (TAXE/DREPTURI VAMALE) – LA NIVEL NAŢIONAL | – | – | – |

2010 | 2011 | 2012 | 2013 |

5.0.1 | CHELTUIELI ESTIMATIVE | CE 1,46 CP 1,46 | CE 1,46 CP 1,46 | CE 1,46 CP 1,46 | CE 1,46 CP 2,04 |

5.1.1 | VENITURI ESTIMATIVE | – | – | – | – |

5.2 | METODA DE CALCUL: – |

6.0 | ESTE POSIBILĂ FINANŢAREA DIN CREDITE ÎNSCRISE ÎN CAPITOLUL RELEVANT AL BUGETULUI ACTUAL | DA / NU |

6.1 | ESTE POSIBILĂ FINANŢAREA PRIN TRANSFER ÎNTRE CAPITOLELE BUGETULUI ACTUAL | DA / NU |

6.2 | ESTE NECESAR UN BUGET SUPLIMENTAR | DA / NU |

6.3 | CREDITE CE TREBUIE ÎNSCRISE ÎN BUGETELE VIITOARE | DA / NU |

OBSERVAŢII: Fără costuri administrative suplimentare faţă de situaţia actuală. |

[1] JO C …, …, p. ….

[2] JO C …, …, p. ….

[3] JO L 163, 4.7.2000, p. 1. Decizie, astfel cum a fost modificată ultima dată prin Decizia 786/2004/CE (JO L 138, 30.4.2004, p. 7).

[4] În special Decizia 88/503/CEE a Consiliului (JO L 273, 5.10.1988, p. 12).

[5] JO L 209, 11.8.2005, p. 1. Regulament, astfel cum a fost modificat prin Regulamentul (CE) nr. 378/2007 (JO L 95 5.4.2007, p.1).